ალფრედო პოვედა

ალფრედო ერნესტო პოვედა ბურბანო (დ. 24 იანვარი, 1926 — გ. 7 ივნისი, 1990) — ეკვადორის დროებითი პრეზიდენტი 1976 წლის 11 იანვრიდან 1979 წლის 10 აგვისტომდე.

წარსული და განათლება

პოვედა დაიბადა ამბატოში 1926 წლის 24 იანვარს. იგი სწავლობდა კიტოს მეხიას სახელობის უმაღლეს სკოლაში და „კომანდანტე რაფაელ მორან ვალვერდეს“ სახელობის უმაღლეს სამხედრო-საზღვაო სკოლაში, მოგვიანებით კი დაამთავრა მანუელ ბელგრანოს სახელობის ნაოსნობის ეროვნული სკოლა (ESNN). იგი ასევე სწავლობდა არგენტინის, ბრაზილიისა და შეერთებული შტატების სამხედრო აკადემიებში.

კარიერა

პოვედა თავდაპირველად ეკვადორის სამხედრო-საზღვაო ფლოტში მსახურობდა, სადაც იგი დასავლეთ ევროპის ქვეყნებში ეკვადორის მისიების სამხედრო-საზღვაო ატაშედ დაწინაურდა. მოგვიანებით იგი გახდა პირველი საზღვაო ზონის სარდალი და საზღვაო ქვეითი ბატალიონის მეთაური.

პოვედა ხელისუფლებაში 1976 წელს, სამხედრო გადატრიალების გზით მოვიდა და უმაღლესი სამთავრობო საბჭოს მიერ პრეზიდენტად დაინიშნა. იგი ქვეყანას მართავდა ორ სხვა წევრთან ერთად: გენერალ გილერმო დურან არცენტალესთან (ეკვადორის არმიის წარმომადგენელი) და გენერალ ლუის ლეორო ფრანკოსთან (ეკვადორის სამხედრო-საჰაერო ძალების წარმომადგენელი) ერთად.

ტრიუმვირატმა შეიმუშავა დემოკრატიულ მმართველობაზე დაბრუნების გეგმა, რამაც მრავალპარტიულ საყოველთაო არჩევნებამდე მიიყვანა ქვეყანა. მანამდე ჩატარდა რეფერენდუმი კონსტიტუციის ასარჩევად: არჩევანი უნდა გაკეთებულიყო ტრიუმვირატის მიერ დანიშნული საკონსტიტუციო ასამბლეის მიერ შექმნილ ახალ პროექტსა და 1948 წლის რეფორმირებულ კონსტიტუციას შორის. 1979 წელს მიიღეს ახალი კონსტიტუცია, რომელიც პროგრესულ დოკუმენტად არის აღიარებული. რეფერენდუმს მოჰყვა საყოველთაო არჩევნები ოცამდე აღიარებულ პოლიტიკურ პარტიას შორის, რომელშიც ეკვადორის პრეზიდენტად გუაიაკილელი პოპულისტი იურისტი, ხაიმე როლდოს აგილერა აირჩიეს.

სამხედრო მთავრობა ცნობილი იყო განსხვავებული აზრის ჩახშობით; განსაკუთრებით აღსანიშნავია მისი რეაგირება 1977 წლის ოქტომბერში „ელ ასტრას“ შაქრის ქარხნის მუშათა გაფიცვაზე, რაც 100 ადამიანის დაღუპვით დასრულდა. იმავე წელს რეჟიმმა შეაჩერა მიწის რეფორმა, ხოლო ყველა მიმდინარე დავა მიწის საკუთრებაზე მიწათმფლობელთა სასარგებლოდ გადაწყდა.

დემოკრატიულ სისტემაზე დაბრუნების შემდეგ, ადმირალი პოვედა ჩამოშორდა საზოგადოებრივ ცხოვრებას და საცხოვრებლად გუაიაკილში (ეკვადორი) გადავიდა. რუსეთში გამართული კონფერენციიდან ეკვადორში დაბრუნებისას, იგი მიოკარდიუმის ინფარქტით გარდაიცვალა მაიამიში (ფლორიდა), შუალედური გაჩერების დროს.

სქოლიო

კატეგორია:პრეზიდენტები
კატეგორია:ეკვადორის პრეზიდენტები